El primer semestre d'aquest any el Col·legi d'Arquitectes ha visat un total de 1,663 milions de metres quadrats d'obra nova i rehabilitació, cosa que suposa un increment del 15,05% en relació amb el mateix període de l'any passat, segons Lluís Comerón, degà del Col·legi d'Arquitectes. Comerón ha advertit que aquestes xifres indiquen que s'està en un procés de recuperació ''no sostingut'' i amb símptomes de ''desacceleració''. Entre els mesos de juliol del 2014 i del 2015 el creixement va ser del 32% i entre el 2015 i el 2016 l'augment ha estat del 15%. Comerón ha dit que en l'àmbit de la rehabilitació, per renovar tots els habitatges catalans al ritme actual es trigaria fins l'any 2350. Comeron ha explicat que si bé el sector de la construcció en l'àmbit de l'edificació d'obra nova i la rehabilitació es manté en un procés de recuperació, aquesta canvi de tendència sembla que no és ''sostingut'' i en tot cas el que s'observa en les xifres de visats d'aquestes edificacions és una desacceleració del seu ritme de recuperació. El degà s'ha referit a les actuacions en l'àmbit de la rehabilitació i ha denunciat el ritme actual d'obres de rehabilitació que suposa una ''oportunitat perduda'' per a la recuperació de l'economia i per a la creació de llocs de treball. En el primer semestre d'aquest any, el Col·legi ha visat 5.500 actuacions d'obres de rehabilitació cosa que de seguir el ritme actual a final d'any s'hauran visat unes 11.000 obres. Comerón ha dit que al ritme actual, amb un parc d'habitatges de 4 milions de pisos a tot Catalunya, per rehabilitar tot el cens d'habitatges català es trigaria fins a l'any 2.350.  El degà ha explicat que amb les xifres actuals, el ritme d'edificació d'obra nova es troba a la meitat de la mitjana de la Unió Europea i en actuacions de rehabilitació Catalunya es troba a un terç de la mitjana europea, unes xifres que demostren que hi ha un ampli recorregut per al sector. Comeron ha afegit que amb els actuals ritmes d'actuació en l'edificació i la rehabilitació s'està menystenint la possibilitat d'aprofitar entre 3 i 4 punts percentuals del PIB per a l'economia catalana i la creació de fins a 100.000 nous llocs de treball.     Els visats d'habitatges nous en el primer semestre s'han situat en 4.044 pisos, amb un increment del 12%. Tot i això, aquestes són xifres molt reduïdes que caldria com a mínim multiplicar per tres per poder posar Catalunya amb xifres de mitjana europees.   Les dades de l'informe del Col·legi indiquen que en termes absoluts, l'obra nova és la que continua experimentant una pujada més significativa de creixement del 22,56% mentre que la superfície visada per obres de rehabilitació ha decrescut l'1,34%, sempre en percentatges comparatius entre aquest primer semestre i l'últim semestre del 2015.  En relació amb la superfície visada per demarcacions, incloent tant obra nova com rehabilitació, destaca el territori de Barcelona, sense tenir en compte la ciutat de Barcelona, que continua creixent i ho ha fet aquest primer semestre a un ritme del 36,57% més que el segon semestre del 2015. En el cas de la ciutat de Barcelona, aquest creixement ha estat del 20,26%.  En relació amb les altres demarcacions, Girona i Lleida creixen a un ritme del 5,97% i de l'1,26%, respectivament, mentre que Tarragona i l'Ebre decreixen un 37,8% i un 32,02%, respectivament.  El degà ha reclamat de les autoritats polítiques un canvi en la política urbanística per tenir en compte que en el futur immediat la política urbanística no s'ha de dirigir cap al creixement residencial del territori sinó cap a una actuació de transformació de sòl vacant en sòl residencial.

Summary: L'edificació a Catalunya desaccelera el ritme de recuperació el primer semestre d'aquest any


Un miler de persones han omplert aquest divendres el riu Segre a Lleida, entre el Pont Vell i la passarel·la, per demanar "ajuda" per fer front al canvi climàtic, amb motiu de la vaga mundial pel clima. L'acció ha consistit a dibuixar el lema 'SOS CLIMA' amb les persones que eren allà amb l'objectiu de reclamar a les administracions que més enllà de declaracions i compromisos d'emergència climàtica i ecològica, prenguin mesures "reals, vinculants i concretes" necessàries de forma "urgent" per reduir ràpidament a zero les emissions de gasos d'efecte hivernacle i fer front a la urgència de la situació actual. Així ho ha explicat la portaveu de Fridays for Future a Lleida, Emma Ballesté. "Ens estem carregant el planeta i volem un futur millor per a les generacions presents i futures", ha dit. Durant l'acció també s'ha llegit un manifest. La desena d'entitats ambientalistes convocants pretenen denunciar el model de producció i consum que posa en risc la supervivència a la terra i impacta de manera "injusta" especialment a les poblacions més pobres i vulnerables del món. En aquest sentit, critiquen a les administracions responsables de no respondre amb suficient rapidesa i contundència a "l'emergència ecològica i civilitzadora" que suposaria la mort de milions de persones, a més de l'extinció irreemplaçable d'espècies imprescindibles per a la vida a la terra. La de Lleida és una de les moltes accions que s'han fet arreu aquest divendres 27S a Lleida, fruit del treball en xarxa i promogudes per Fridays for Future Lleida, Osmon, Serassuvoz.org, Ipcena, Trenca, Naturaleza rural, Plataforma Aturem la Incineradora a Juneda, Fundació Trenca, Greenpeace o la Coordinadora d'ONGD i altres Moviments Solidaris de Lleida. Aquestes pretenen ser un punt de partida d'un seguit d'accions coordinades en la defensa del futur, d'un planeta viu i d'un món just.

Summary: Un miler de persones es manifesten a Lleida per reclamar "ajuda" contra el canvi climàtic


La presidenta del PPC i candidata número 3 el 20-D, Alícia Sánchez-Camacho ha recriminat al cap de files de C's, Albert Rivera, que utilitzi la figura del rei per "pur electoralisme". Així li ha respost després que el líder de la formació taronja hagi apuntat que el monarca ha fet més a Catalunya que el govern espanyol per combatre l'independentisme. Sánchez-Camacho creu que Rivera ho diu per arreplegar vots desencisats i considera "injust" no reconèixer la tasca de l'executiu de Mariano Rajoy en contra de l'independentisme. A més, ha fet una crida al president de C's que aclareixi si donaria suport a un govern de Mariano Rajoy si la llista dels populars és la més votada  a les eleccions del 20-D.

Summary: Sánchez-Camacho recrimina a Rivera que utilitzi la figura del rei  per "pur electoralisme"


El grup cooperatiu TEB ha acusat aquest dilluns TMB de no tenir en compte els discapacitats en les rutes alternatives per les obres de la línia 1 del metro, que tallen el servei entre les estacions de Clot i Fondo. L'entitat demana a l'Ajuntament de Barcelona que forci Transports Metropolitans a posar autobusos llançadora que facin el mateix recorregut que la línia de metro, ja que les alternatives plantejades impliquen, diu TEB, caminar prop d'un quilòmetre. També ha denunciat la dificultat de comprensió de les indicacions que s'han repartit per a les persones amb discapacitat. En un comunicat, el grup avisa que aquesta situació afecta les feines i les rutines diàries de més de 400 persones amb discapacitat, i farà que algunes no puguin assistir als serveis.

Summary: Acusen TMB de no tenir en compte els discapacitats en les rutes alternatives per les obres de la línia 1 del metro


Un 45,5% dels catalans no volen que Catalunya esdevingui un estat independent, només dues dècimes per sobre dels que sí ho volen. La primera onada del baròmetre del CEO reflecteix un empat tècnic entre les dues opcions, tot i que ambdues perden suport popular. Des de fa un any el 'no' havia consolidat un cert avantatge que havia arribat als 7 punts el juny del 2015. Els indecisos són els únics que creixen, passant del 4% al 7% des del novembre. El director del CEO, Jordi Argelaguet, ha reconegut que els canvis no són prou significatius perquè apuntin un canvi de tendència, però ha destacat que la baixada del 'no' és el doble que la del 'sí'. A més, ha recalcat que, en termes històrics, el suport a la independència continua en percentatges "molt alts".  En la sèrie històrica de la pregunta que fa referència a la independència, el 'no' continua per davant, tot i que les diferències s'escurcen. En un enquesta a 1.500 persones, hi ha quatre més que prefereixen que Catalunya no esdevingui un estat independent respecte a les que sí ho volen. El juny del 2015 la diferència era d'un 7% entre una i altra opció. Argelaguet creu que és precipitat fer conclusions sobre aquesta tendència a la baixa del no, i més quan el 'sí' també perd suport (un 1,3% respecte el baròmetre del novembre). En tot cas, ha recordat que l'increment de l'independentisme ha anat lligat fins ara en bona part a l'actuació dels governs espanyols vers Catalunya. Segons ell, la configuració d'un nou govern a l'Estat podria acabar de definir el 7% d'indecisos. Pel que fa a la pregunta sobre el model d'Estat que preferirien els catalans, l'estat independent continua sent l'opció preferida pels catalans, amb un 38,5% del suport. Perd un 1,5% respecte el novembre i un 10% respecte el punt més àlgid, assolit a finals del 2013. L'opció federal es manté en la segona posició, i és la preferida per al 26,3% dels ciutadans, lluny també dels màxims històrics que l'havien apropat al 35%. De la seva banda, un 25,1% prefereix que la situació continuï sent l'actual, és a dir amb una Catalunya autonòmica, i un 4,1% creu que només hauria de ser una regió d'Espanya.  Un 68% dels enquestats creu que Catalunya té un nivell insuficient d'autonomia i el 41% opina que, en cas d'independència, el nivell de vida dels catalans seria millor que l'actual (un 28% creu que seria pitjor i un 17,8% que seria el mateix).  Una altra de les preguntes que ha incorporat el CEO en els darrers baròmetres fa referència a la convivència entre catalans en cas d'independència. Un 51,5% creu que les coses no canviarien i els catalans mantindrien la mateixa convivència que en l'actualitat. El 24,1% està convençut que seria pitjor i el 17,7% que seria millor.  Atur i precarietat laboral, el problema més important Les relacions entre Catalunya i Espanya són el tercer problema més important per als catalans. Un 13,4% el situa al capdavant de les preocupacions, per darrera dels que creuen que el principal problema és la insatisfacció amb la política (16,6%) i els que assenyalen directament  a l'atur. El 36,2% dels enquestats apunten a l'atur i la precarietat laboral convertint-lo, un cop més, en la principal preocupació per als catalans.  Canvis en la proporcionalitat de l'enquesta El primer baròmetre del CEO ha reduït el nombre d'enquestes. De les 2.000 que eren habituals s'ha passat a les 1.500, totes elles fetes de manera presencial per l'empresa Opinòmetre, entre el 22 de febrer i el 8 de març. Hi ha una altra diferència rellevant respecte al que el CEO feia fins ara: Girona, Lleida i Tarragona perden la sobrerepresentació que tenien en el baròmetre i es fa una distribució proporcional. De 800 enquestes a Barcelona s'ha passat a 1.118 i, en canvi, a la resta de demarcacions han passat de 400 a 140 (Girona), Lleida (85), i Tarragona (157).

Summary: Frec a frec entre el 'sí' i el 'no' a la independència


Montcada i Reixac (Vallès Occidental), encara la celebració de la cinquena edició de les Jornades pel Soterrament amb la vista posada en el 2020, l'any en què han de començar les obres que han de fer realitat aquesta reivindicació històrica al municipi. L'alcaldessa de la ciutat, Laura Campos, ha reconegut que la cita arriba en un moment d'optimisme i amb el compromís de Foment sobre la taula, però ha advertit que després de 30 anys d'incompliments tant el govern local com la Plataforma Tracte Just Soterrament Total seguiran mantenint "la vigilància extrema" per garantir "que el calendari es compleixi". Les jornades també inclouran una taula rodona en què hi participaran municipis afectats per problemàtiques similars com L'Hospitalet, Sant Feliu de Llobregat o Múrcia i el tradicional homenatge a les víctimes de les vies el 7 de març. A banda, l'Ajuntament ha encarregat al dibuixant de 'El Jueves' Carlos Azagra una auca sobre la història del soterrament que repartirà als centres educatius. L'alcaldessa de Montcada i Reixac, Laura Campos, ha reconegut que les Jornades pel Soterrament d'aquest 2018 arriben "amb una situació totalment diferent" a la d'anys anteriors perquè hi ha un compromís de Foment sobre la taula. "Es cert que és el primer cop que ha aparegut publicat al BOE i que s'han començat a redactar els projectes però portem 30 anys d'incompliments i no podem donar les coses per fetes", ha considerat Campos. En aquesta línia ha dit que tant el govern local com la plataforma pro soterrament del municipis mantindran "la vigilància extrema" perquè el calendari es compleixi i "quan arribi el primer trimestre de 2010 entrin les màquines a la ciutat".  Per aquest motiu ha demanat als ciutadans que segueixin mobilitzats, que coneguin el que s'està fent i donant suport a aquesta reclamació històrica. "No hem d'aixecar el peu de l'accelerador", ha indicat.  Una auca per conscienciar els escolars Campos ha explicat que coincidint amb la celebració d'aquestes Jornades pel Soterrament, l'Ajuntament del municipi ha encarregat al dibuixant de 'EL Jueves' Carlos Azagra que dissenyi una auca sobre la reivindicació i la història del soterrament per repartir als centres educatius de la població. "Al llarg dels anys la Plataforma ja ha fet una tasca per conscienciar els nens de Montcada sobre la importància de respectar els passos a nivell però nosaltres volem mantenir vivia la conscienciació col·lectiva del municipi i de la necessitat de fer aquest soterrament", ha explicat la batlle. Azagra visitarà el municipi el 6 de març per presentar la seva obra.  Per altra banda i emmarcada en aquestes jornades, el mateix 6 de març tindrà lloc una taula rodona que comptarà amb representants d'altres ciutats que també estan afectades pel pas de vies del tren com L'Hospitalet de Llobregat, Sant Feliu de Llobregat, Montmeló o Múrcia. Segons ha explicat Ramon Bueno, membre de la Plataforma Tracte Just Soterrament Total, l'objectiu és "intercanviar experiències" i veure quines situacions s'han donat en cadascun d'aquests municipis. "Volem veure també si hi ha possibilitats de treballar conjuntament perquè aquí a Montcada la cosa està enfilada però hem de seguir en alerta perquè fins que les màquines no comencin a treballar no tindrem el peix a la paella", ha advertit.  Homenatge ciutadà Com anys enrere les Jornades acabaran amb un homenatge a les persones 170 persones - 4 el 2017- que al llarg de la història han perdut al vida a les vies de Montcada i Reixac. "Es llegiran poesies i hi haurà uns parlaments i després esportistes de la ciutat portaran clavells al monòlit en memòria de les víctimes", ha explicat Antoni Mollet, portaveu de la Plataforma Tracte Just Soterrament Total.  Una exposició fotogràfica al carrer Major i una cançó que una formació musical ha composat expressament per l'ocasió complementen l'edició d'enguany d'aquesta cita per mantenir viva la reclamació de soterrar la R-2 a la ciutat.

Summary: Montcada encara les V Jornades pel Soterrament mantenint "la vigilància extrema" perquè el calendari es compleixi


La companya s'encarrega de la neteja en nombrosos ajuntaments i les bases de manteniment d'Adif a Barcelona i Girona ACN Barcelona.-El sindicat UGT ha denunciat aquest dilluns que l'empresa Tempo, que dona servei a diverses administracions locals de Catalunya i encarregada de la neteja a les bases de manteniment d'Adif a Barcelona i Girona, deu els salaris dels seus treballadors, en alguns casos des del mes de novembre. A més, segons UGT, en el cas de l'ens gestor d'infraestructures ferroviàries, no ha pagat el sou del gener ni les vacances pendents del 2019. El sindicat assegura que ja va avisar dels problemes econòmics de l'empresa adjudicatària, que anteriorment també va aconseguir el servei a ajuntaments com el de Salou, Altafulla, la Canonja, els Pallaresos i la Diputació de Tarragona, de Cabrils (Maresme) i Mollet del Vallès.

Summary: UGT denuncia que l'empresa de serveis Tempo deu salaris als seus treballadors


El govern de l'Equador ha fet públic un comunicat oficial en què afirma que ha recordat a Julian Assange, refugiat a la seva ambaixada a Londres des del 2012, l'"obligació" de no fer declaracions o activitats que "puguin afectar" les relacions internacionals del país. En el mateix text el Ministeri de Relacions Exteriors i Mobilitat Humana assenyala que les expressions d'Assange a l'entorn de la independència de Catalunya "no representen" la posició de l'Estat equatorià. L'Equador ha reafirmat l'adhesió als principis que regeixen les relacions entre totes les nacions, especialment el respecte a la integritat territorial, sobirania i independència dels Estats, així com el de "no intervenció" en els "assumptes interns" de cap país perquè puguin "resoldre les seves diferències sense ingerències estrangeres". De la mateixa manera, el govern de l'Equador ha reafirmat el compromís amb l'asil diplomàtic i ha renovat la decisió de "continuar brindant la protecció deguda" a Julian Assange, de conformitat amb els principis i normes previstos al dret internacional i a la normativa nacional sobre asil. Finalment, el comunicat assegura que Julian Assange s'ha compromès "formalment" a observar una conducta "que sigui compatible" amb la voluntat de l'Estat equatorià.

Summary: L'Equador demana a Julian Assange que no faci declaracions que puguin afectar les seves relacions internacionals


El Partit Popular sotmetrà a votació de la seva executiva nacional, el pròxim 17 d'agost, les sis condicions contra la corrupció que el líder de Ciutadans, Albert Rivera, ha posat aquest dimecres sobre la taula al president espanyol en funcions, Mariano Rajoy, per iniciar les negociacions entre les dues formacions que han de portar a un ‘sí’ de C’s a la investidura del candidat popular. Després de la reunió que els dos líders han mantingut durant prop d’una hora i mitja al Congrés dels Diputats per mirar de desbloquejar la situació política a l’estat espanyol, Rivera ha celebrat que “el PP es mogui i es prengui seriosament el pacte contra la corrupció”, però ha insistit que cal fixar amb urgència una data per al debat d’investidura. Rajoy, per la seva banda, ha mostrat una actitud "constructiva" davant les propostes de C's, advertint que en alguns casos, com la reforma de la llei electoral, caldrà també d'una reforma de la Constitució. El president espanyol en funcions, Mariano Rajoy, i el líder de Ciutadans, Albert Rivera, s’han reunit aquest dimecres al Congrés dels Diputats durant prop d’una hora i mitja per mirar de desbloquejar la situació política que viu l’Estat. Durant la seva compareixença davant els mitjans de comunicació, Rajoy ha ressaltat que el PP i C’s avui han fet una passa “molt important” per aconseguir “el gran objectiu, que Espanya tingui govern”. “El Partit Popular farà el que estigui a les seves mans”, ha apuntat, per afegir que cal evitar unes terceres eleccions.  És per això que el candidat popular ha assegurat que intentarà sumar al PSOE “als grans acords que necessita Espanya”, tot i que ara mateix els socialistes no semblin disposats a moure’s del ‘no’ a la seva investidura. Rajoy ha apuntat que Pedro Sánchez és qui té la clau per desbloquejar la situació i ha advertit que si manté la seva negativa els nous comicis seran inevitables. Malgrat tot, ha celebrat que Sánchez no hagi tancat la porta a la via del diàleg. Rajoy també ha destacat que C’s s’hagi avingut a obrir una via de negociació de “continguts i reformes” amb els populars per acordar una investidura. “Aquesta és una decisió molt important per a Espanya, el PP vol un govern ja i farà tot el possible per obrir aquesta negociació”, ha subratllat. Amb tot, el president espanyol en funcions ha explicat que ha demanat uns dies de marge a Rivera per analitzar les sis propostes de regeneració que li ha posat sobre la taula abans de convocar la direcció nacional del partit perquè es tracta de mesures que impliquen modificacions importants de la Constitució o de la llei Electoral.   Durant la seva compareixença, també ha explicat que ha demanat a la secretària general del Partit Popular, María Dolores de Cospedal, que convoqui l’executiva nacional el pròxim dimecres 17 d’agost per sotmetre a votació el pacte anticorrupció de Rivera i així poder sortir d ela situació actual. Segons Rajoy, cal abordar amb celeritat les mesures més urgents com els objectius d’estabilitat, el sostre de despesa, els compromisos europeus per complir amb dèficit i els Pressupostos Generals de l’Estat. Per la seva banda, el president de Ciutadans ha dit que espera que el debat d’investidura es porti a terme com abans millor per poder complir a temps amb l’aprovació dels Pressupostos Generals de l’Estat (PGE) i amb els compromisos europeus per evitar una multa de 6.000 milions d’euros que, segons Rivera, comportaria més retallades. És per això que ha exigit celeritat a Rajoy per tal que l’executiva nacional del PP pugui aprovar les condicions contra la corrupció. Rivera considera que la investidura s’hauria de portar a terme abans que acabi el mes d’agost. Davant els mitjans, ha assenyalat que la implicació del Partit Socialista és necessària, bé sigui “per activa o per passiva”, perquè la governabilitat de l’Estat “no pot descansar” sobre partits com el PDC, ERC o el PNB que aposten per trencar la unitat d’Espanya. “No és bo que la governabilitat recaigui sobre aquestes formacions”, ha subratllat.  Albert Rivera ha expressat la seva satisfacció per la bona voluntat que li ha traslladat el candidat popular i ha assenyalat que tan bon punt els conservadors obrin la porta a la negociació donant el seu vist i plau al pacte anticorrupció, mirarà de reunir-se de seguida amb Mariano Rajoy per fixar una data per al debat d’investidura i nomerà l’equip negociador per començar a treballar amb celeritat sobre “les reformes que necessiten els espanyols”. “Un conjunt de reformes profundes i necessàries que passin per l’ocupació, la lluita contra la corrupció o per garantir l’estat del benestar, entre d’altres” ha conclòs.

Summary: L'executiva del PP debatrà el 17 d'agost el pacte anticorrupció de C's per desencallar la investidura


El secretari general de la UGT de Catalunya, Camil Ros, ha advertit que "vénen temps de confrontació" i de "conflictivitat" arran dels resultats que han deixat les eleccions del 26-J i que fan preveure un nou govern del PP, ja que "no tenen gaires intencions de rectificar les polítiques que estan fent". En aquest sentit, ha reconegut "ara no hi ha una majoria clara que sí hi era després dels resultats del 20-D per derogar la reforma laboral". Així ho ha dit Ros durant la presentació a Lleida de la campanya 'A igual treball, igual sou', que ha endegat la UGT per denunciar les pràctiques "d'explotació laboral" que, segons el sindicat, porten a terme empreses multiservei i cooperatives de treball associat com a conseqüència de la reforma laboral. En el cas de Lleida, la UGT posa l'èmfasi en el sector carni per l'ús "fraudulent" que algunes empreses fan de les cooperatives i els autònoms, posant d'exemple Càrniques Solà (antiga Primayor de Mollerussa), que compta amb "un 99% de la plantilla que són falsos autònoms", pràctica que també segueixen en menor mesura altres firmes càrnies i escorxadors de la demarcació, segons el sindicat.

Summary: Camil Ros preveu "conflictivitat" després del 26-J davant la previsible continuïtat de les polítiques laborals del PP


Dues persones d'entre 60 i 70 anys han mort aquest diumenge al matí en l'incendi d'un edifici d'11 plantes situat a l'avinguda Xile número 42, al barri de les Corts de Barcelona. El foc ha començat cap a dos quarts de vuit del matí i ha cremat un pis de la quarta planta, on vivien les dues víctimes mortals. Fins al lloc s'han desplaçat 11 dotacions dels Bombers de Barcelona, 11 ambulàncies del Sistema d'Emergències Mèdiques (SEM), efectius de la Guàrdia Urbana i dels Mossos d'Esquadra. Com a mesura preventiva s'ha evacuat parcialment l'edifici i la resta de veïns han estat confinats a casa seva. Segons fonts de l'Ajuntament, el foc s'ha donat per controlat a les 9.11 hores, no hi ha més ferits i els veïns evacuats podran tornar a casa seva perquè l'estructura del bloc de pisos no s'ha vist afectada. El cap de dia de Bombers de Barcelona, Antonio Cabeza, ha explicat que l'avís dels veïns ha arribat a dos quarts de vuit del matí i abans de tres quarts de vuit ja hi estaven treballant. Ha indicat que un vehicle de Bombers de la Generalitat que passava a prop de l'edifici s'ha aturat a començar les tasques d'extinció.  Els bombers han accedit al pis on s'ha iniciat l'incendi, el quart quarta, forçant la porta, i s'han trobat les dues víctimes, que són les que finalment han mort. Cabeza ha indicat que la forta afectació del foc no els ha permès determinar encara les causes de l'incendi. Un gos que hi havia al pis cremat també ha mort. Desenes de veïns s'han aplegat a fora de l'edifici afectat i a quarts de dotze ja han pogut tornar al seu pis perquè l'estructura de l'immoble no ha resultat afectada. A part de les molèsties pel fum encara existent dins de l'edifici, alguns dels pisos hauran de passar les pròximes hores sense gas, que s'ha hagut de tallar.  El regidor del districte de les Corts, Agustí Colom, ha arribat al lloc dels fets per donar el condol als familiars de les persones que han perdut la vida i ha recordat que aquest cap de setmana hi ha hagut un altre incendi. Ha tingut també unes paraules d'agraïment per a la tasca dels serveis públics, els bombers, la Guàrdia Urbana i totes les persones que han treballat per normalitzar la situació. El president de la Generalitat, Quim Torra, també ha estat a l'avinguda Xile i ha estat conversant amb els bombers i amb alguns dels veïns afectats. Al Twitter ha manifestat sentir-se "consternat". També a través de les xarxes socials l'alcaldessa de Barcelona, Ada Colau, ha assegurat que és un "cap de setmana trist" per a la ciutat, després que tres persones hagin mort en dos incendis en només 48 hores.

Summary: Dos morts d'entre 60 i 70 anys en l'incendi d'un edifici d'onze plantes al barri de les Corts de Barcelona


“El mestre Ono està pletòric”, constata el director de L’Auditori, Robert Brufau, després d’haver-se sumat la darrera setmana a la gira d’estiu de l’OBC pel Japó. Diu, com el tòpic, que el director titular de l’orquestra “juga a casa” i així ho han percebut els músics que Kazushi Ono dirigeix des del 2015 a Barcelona i que aquí el senten més proper, comunicatiu i relaxat que mai. Ell, de la seva banda, abona la impressió general que l’èxit de la gira està sent “enorme” i ho il·lustra amb la resposta rebuda per part públic del seu país. “D’alguna manera hi comptava, però el seu entusiasme ha superat completament les meves expectatives”, assegura Ono a l’ACN, fent notar el poc habitual “apassionament” del públic als seus concerts, principalment a les funcions de ‘Turandot’.  Kazushi Ono es confessa una mica admirat amb determinades reaccions que ha observat en el públic del seu país durant la gira amb l’OBC. No tant en els concerts simfònics com en la producció conjunta amb Àlex Ollé de l’òpera ‘Turandot’, on el ‘mestre’ ha escoltat “bravos” i “crits” d’aprovació que, segons remarca, “no són tan normals” al Japó. I no és que Ono desconegui aquest públic, amb el qual s’ha trobat tantes vegades i ara també com a titular de l’Orquestra Simfònica Metropolitana de Tòquio i Conseller de l’Olimpíada Cultural Tòquio 2020, càrrecs que compagina amb la titularitat a l’OBC.  Reaccions entusiastes i també molt “sentides” són les que ha percebut el director, i les que espera que es repeteixin en un dels concerts més desitjats per ell del que queda de gira. L’OBC visitarà Hiroshima el proper dijous 1 d’agost per sumar-se als actes de commemoració dels 75 anys del llançament de la bomba atòmica, i traslladar un missatge de pau. Ho farà interpretant novament el concert de Santcovsky i la Novena de Beethoven, obra emblemàtica que Kazushi Ono sempre lliga a la figura de Pau Casals (va ser l’última peça que el músic va interpretar quan dirigia l’embrió del que avui és l’OBC, i en ple franquisme). “És molt important per nosaltres tocar-la, com un missatge de pau, especialment en aquesta ocasió a Hiroshima”. El moment més dolç amb l’OBC També en declaracions a l’ACN, el director de L’Auditori, Robert Brufau, valora que aquesta gira és “un punt molt important” de la titularitat de Kazushi Ono amb l’OBC. El director japonès tenia aquest projecte entre cella i cella des de fa anys, i a jutjar pel que explica, li ha arribat en el millor moment.  Ono creu que la relació amb els ‘seus’ músics està ara mateix en un punt “ideal”. Més enllà de la bona sintonia que aporta l’experiència compartida de la gira, Ono es refereix a l’entesa musical amb l’orquestra. Si el rol de tot director és el d’establir unes directrius, un to, però donant certa llibertat” als músics -com així sosté- sembla que Ono ja ha assolit aquest equilibri a l’OBC. “A l’escenari, davant del públic, els músics han d’estar completament alliberats. I ara, jo marco un concepte i ells responen traient el seu so”, comenta feliç el ‘mestre’.   Així s’explica, entre altres raons, que es decidís a afrontar un projecte musical operístic com ‘Turandot’ amb l’OBC per dur-lo al Japó, amb la tranquil·litat que l’orquestra estava preparada. “El seu llenguatge musical, la paleta de colors actual, ens mostren que és el moment; que és el seu moment”, raona Kazushi Ono.   I n’hi haurà més. El ‘mestre’ diu que té ganes d’incloure un altre títol operístic en la temporada de l’OBC -“en els propers dos anys”-, però previsiblement només en versió concert. “No puc avançar el títol, però serà una obra poderosa i adequada per fer en versió concert”, apunta. Ono també està desitjant fer “més gires” amb l’OBC, perquè insisteix que està en un bon moment per “presentar-se” arreu. Les que vindran seran probablement d’àmbit europeu, diu en sintonia amb el que també ha expressat en més d’una ocasió Robert Brufau. Tres anys més Ono i l’OBC van renovar recentment el seu contracte fa pocs mesos, que es prorroga dues temporades i el vincularà amb l’orquestra fins la temporada 2021-2022. “Vaig acceptar per una raó senzilla: m’ho van proposar”, explica amb naturalitat abans d’afegir: “Estic encantat de continuar la feina amb l’OBC”.  De projectes en ment en te uns quants, entre ells, seguir amb les simfonies de Mahler –una constant al repertori de l’OBC durant els seus anys al capdavant de l’orquestra-, i introduir “peces que són grans reptes” com la simfonia de Duran Garriga i alguns comspoitors importants del Japó. I també, com s’ha dit, un títol operístic que encara es manté en secret.  Preguntat pels seus plans de futur quan acabi la seva etapa amb l’OBC, Kazushi Ono segueix mirant al continent europeu. “Fa 25 anys que visc entre Europa i el Japó, i jo i la meva dona som ja som mig europeus”, admet entre rialles. Per això i perquè és molt habitual que compatibilitzi responsabilitats –com fa ara entre Barcelona i el Japó-, al director se li fa difícil preveure on exercirà a partir del 2022. “Per mi Europa és un lloc on m’hauria de quedar, però és clar que soc japonès i aquest és el meu país”, diu amb diplomàcia des de Tòquio abans de concentrar-se en un nou concert de la gira amb l’OBC.

Summary: Kazushi Ono: “La reacció del públic japonès ha superat les meves expectatives”


La vicepresidenta del govern espanyol, Soraya Sáenz de Santamaría, ha assegurat aquest divendres que el fet que es procés independentista es construeixi des de la vulneració “de la Constitució i les Lleis” de l’Estat espanyol fa que no tingui “cap empara ni cobertura internacional”. “Mai ningú havia fet tants quilòmetres com el senyor Puigdemont o el senyor Romeva per avançar tan poc”, ha assegurat després de la visita que el president de la Generalitat ha fet a les institucions nord-americanes. Sáenz de Santamaría també ha assegurat –després de la publicació del CEO- que “el suport social” al procés demostra “l’afartament i la desafecció respecte a un procés que ja sabem tots que no condueix enlloc”.

Summary: Sáenz de Santamaría: “Ningú ha fet tants quilòmetres com Puigdemont i Romeva per avançar tan poc”


El col·lectiu parla d'aplicació "encoberta" de la Llei antiterrorista  ACN Barcelona.-El portaveu d'Alerta Solidària i coordinador de les defenses dels membres dels CDR detinguts dilluns, Xavier Pellicer, ha atribuït aquest dijous les suposades confessions de dos dels arrestats a la manipulació i pressió "il·legal" de la Guàrdia Civil. En declaracions a TV3, Pellicer ha parlat d'aplicació "encoberta" de la Llei antiterrorista, "aïllant" els detinguts i impedint que poguessin trobar-se amb els seus advocats. "Imaginin-se que a les sis de la matinada entren a casa seva, els emmanillen i els tenen sense dormir 24-36 hores manipulant-los, traslladant-los informacions falses, enganyant-los. Com reaccionarien vostès?", ha preguntat. Segons ha dit, les declaracions s'haurien fet al voltant de les 4 o les 5 de la matinada. Per tot plegat, ha augurat que gran part del procediment serà declarat il·legal.  Tal i com han publicat alguns mitjans, dos dels detinguts haurien confessat algunes de les acusacions de la Guàrdia Civil, admetent que tenien intenció de cometre alguns sabotatges en resposta a la sentència del Suprem, però sense voler atemptar contra persones. Segons Pellicer, aquesta forma d'actuar de la Guàrdia Civil "forma part de les seves pràctiques habituals", i suposa una "vulneració absoluta dels drets i del dret de defensa" en particular, amb una "manipulació i pressió constants als detinguts" i un "aïllament que recorda la Llei antiterrorista".  S'ha mostrat convençut que bona part d'aquestes detencions es declararan il·legals i bona part de les diligències de la Guàrdia Civil no podran formar part del procés.  Alerta Solidària no ha pogut parlar amb aquestes dues persones detingudes i no sap quin és el seu estat, tot i que van ser designats per les seves famílies per ser els seus advocats. Ha explicat que han parlat amb el Col·legi d'Advocats de Sabadell i ningú ha contactat amb ells per designar advocats d'ofici.  Pel que fa a la declaració aquest dijous davant del jutge de l'Audiència Nacional, ha indicat que les persones que s'han negat a declarar a comissaria a priori tampoc ho faran en seu judicial. A tots ells se'ls imputa el delicte de terrorisme.

Summary: Alerta Solidària atribueix les suposades confessions de dos CDR a la manipulació i pressió "il·legal" de la Guàrdia Civil


Els Mossos d'Esquadra han detingut cinc joves reincidents relacionats amb robatoris violents i furts comesos a menors a Barcelona. Els detinguts, d'entre 15 i 19 anys, acumulen entre ells 22 antecedents per fets similars. Un sisè jove implicat en els fets, de 16 anys, ja està ingressat en un centre de menors per altres fets delictius. La investigació va començar a principis de setembre després que en una identificació uns agents intervinguessin a un dels joves objectes sostrets en un robatori violent a Sarrià. En aquell cas, els joves havien abordat un noi de 16 anys per treure-li el mòbil i les sabatilles esportives. Els lladres van envoltar en grup la víctima i li van provocar lesions lleus després de colpejar-lo a la cara. Després de la denúncia per aquests fets, els Mossos van visionar les càmeres de seguretat del metro i van detectar un grup de joves on un dels membres portava a les mans les sabatilles robades a la víctima de Sarrià. Amb les imatges, es van identificar la resta d'autors, amb múltiples antecedents policials.  Els agents van poder relacionar aquests joves amb un altre robatori amb intimidació al districte de Nou Barris. La víctima també era un menor de 16 anys a qui van robar la motxilla i que va ser agredit al cap. Arran de les investigacions, la policia va localitzar els domicilis dels investigats als districtes de Nou Barris, Horta-Guinardó i Sant Andreu. El 30 d'octubre, es va fer un operatiu per detenir-los.  En l'operació, un dels arrestats es va resistir i va causar lesions lleus a dos agents que van requerir assistència mèdica. A aquest detingut també se li imputa un delicte d'atemptat i resistència als agents de l'autoritat. Quatre dels detinguts majors d'edat van passar a disposició judicial divendres i el jutge va decretar la seva llibertat amb càrrecs. El menor va quedar també en llibertat després de passar a disposició de la Fiscalia de Menors. La investigació continua oberta i no es descarta que es puguin resoldre altres fets delictius on estarien implicats els detinguts.

Summary: Els Mossos detenen cinc joves reincidents per robatoris violents i furts a menors a Barcelona


El president d'ERC, Oriol Junqueras, ha defensat que la decisió del Tribunal Suprem sobre el règim dels líders independentistes presos no dinamita la taula de diàleg amb l'Estat. "Estic disposat a dialogar amb tothom, també amb els que aplaudeixen la meva presó. M'estimo més el país que a mi mateix", ha afegit en una entrevista a Catalunya Ràdio. Tot i el canvi de les regles del joc del Suprem, Junqueras ha afirmat que "encara amb més raó, força i convicció cal continuar reivindicant la importància d'àmbits de diàleg". I ha donat per fet que el tribunal tombarà el tercer grau i el 100.2 dels polítics presos. De fet, veu "possible" que aquest sigui el seu últim cap de setmana amb aquest règim i ho vincula a la proximitat de les eleccions. Junqueras no veu cap sorpresa en la decisió del Tribunal Suprem de tombar el 100.2 de l'expresidenta Carme Forcadell. Una decisió que es dona per fet que condicionarà també l'actual tercer grau dels presos independentistes. "De la mateixa manera que el 2017 deia que molt probablement ens posarien a la presó i va ser així. També en entrevistes recents he dit que el tercer grau segur que duraria poc i que no podrien resistir la temptació de tornar-nos a tancar del tot. Amb la més mínima oportunitat que han tingut ho han demostrat", ha afirmat.  L'exvicepresident del Govern ha destacat que mai un tribunal sentenciador, com és en aquest cas el Suprem, havia opinat sobre un 100.2 i ha lamentat que les regles del joc s'interpretin 'ad hoc' i "de la manera que més els hi convé". Segons Junqueras, és "possible" que aquest sigui el seu segon i últim cap de setmana en tercer grau ja que "reinterpreten el dret" i "ja han fet coses pitjors" i ha considerat que és "molt probable" que en la decisió del Suprem hagi influït la proximitat de les eleccions catalanes. Segons el líder d'ERC, sembla que tenen "tot l'interès" en què ni ell ni d'altres puguin fer campanya electoral. Preguntat per les converses que manté amb l'expresident i líder de JxCat Carles Puigdemont, Junqueras no ha entrat en gaire detalls i s'ha limitat a dir que la seva sensació és que en l'àmbit estratègic s'entenen "molt bé". Pel que fa al nou referèndum que planteja el president de la Generalitat, Quim Torra, el líder d'ERC ha defensat que les coses s'han de fer perquè puguin ser "efectives" i per aconseguir-ho ha defensat que calen "majories rellevants" i "grans consensos" a nivell social i de la comunitat internacional.  "Guanyar un referèndum i que no tingui conseqüències ja ho hem experimentat. Caldria una cosa més del que vam fer l'1-O", ha remarcat tot posant l'accent en la importància de l'efectivitat. Sobre els pactes postelectorals, Junqueras ha afirmat que l'objectiu és arribar a acords amb els partits independentistes i que treballarà perquè això sigui possible. I en aquest context, ha demanat que hi hagi menys preocupacions en "diferències personals trivials" per posar en valor el que, per a Junqueras, és important. Tot i així, ha posat en dubte que hi hagi confiances perdudes entre ERC i JxCat i ha assegurat que ell no té ressentiment cap a ningú.  Junqueras ha tret importància a la seva situació. "La meva condició personal no condiciona res. Que em tornin a tancar a la presó. Forma part del camí cap a la llibertat. Jo estic bé, em sento fort i serè. Tinc la consciència tranquil·líssima. M'estimo més el país que a mi mateix", ha assegurat. Pel que fa als pressupostos de l'Estat, ha insistit que el PSOE i Podem hauran de triar perquè si pacten amb Cs és "evident" que no pactaran també amb els republicans, segons ha dit.

Summary: Junqueras diu que el TS no dinamita la taula de diàleg:"Estic disposat a parlar amb els que aplaudeixen la meva presó"


La policia sud-africana ha detingut un dentista català per matar presumptament els seus dos fills bessons de 3 anys. Segons diversos mitjans locals, es tracta de Mario César Deus Yela, de 48 anys, que era a la Ciutat del Cap per veure els seus tres fills: un de set i els dos de tres, que vivien amb la seva exdona. L'home va quedar amb la seva exparella amb l'excusa de dinar plegats. Quan ella va arribar li va explicar que havia matat als bessons i tot seguit la va intentar assassinar amb un ganivet. No ho va aconseguir i l'exdona va poder alertar la policia. Mario César Deus és a l'hospital d'una presó de màxima seguretat on es recupera de les ferides que es va fer en intentar treure's la vida, segons diversos diaris digitals sud-africans. Mitjans sud-africans expliquen que aquesta ha estat la versió que el fiscal ha defensat davant del tribunal que jutjarà Deus. L’acusat no ha comparegut davant del jutge perquè es recupera a l’hospital de ferides a l’abdomen. Segons el fiscal, l’home va enviar un missatge a la seva exdona per convidar-la a dinar a la casa de vacances que havia llogat per tres setmanes amb la intenció de visitar els seus fills. Quan va arribar, ell li hauria dit que havia mort els bessons, segons el fiscal. Aquesta font també relata que en sentir això, la dona es va adreçar al dormitori de l’home, on va descobrir els bessons morts. El tercer fill era a l’escola. L’home duia un ganivet a les mans i va ser aleshores quan va intentar matar-la, segons el fiscal. La dona, però, va aconseguir escapar i demanar ajuda.

Summary: Detenen un dentista català per matar presumptament els seus dos fills de tres anys a Sud-àfrica


El Govern planteja fer un canvi d'estratègia en la lluita contra les espècies invasores. El director General de Polítiques Ambientals, Ferran Miralles, ha explicat que fins ara "s'ha anat a remolc" a l'hora de combatre-les, posant com a exemple la vespa asiàtica. Per això, la proposta amb què treballa el Departament de Territori i Sostenibilitat és centrar-se en la protecció d'unes "quinze o vint" espècies autòctones que són "clau" per a la protecció d'ecosistemes o que corren risc de desaparèixer. Una de les estratègies que hi ha a sobre de la taula és restringir la compra i tinença de determinada flora i fauna invasora. Miralles, que no ha posat data per aplicar aquesta restricció, ha posat d'exemple la tortuga de Florida, una de les espècies que més s'abandonen quan creixen. La gestió de les espècies exòtiques invasores es tracta des de fa cinc anys en un congrés d'àmbit espanyol, que aquest dilluns ha començat a Girona amb més de 90 inscrits. La ciutat també ha detallat que està incrementant la lluita contra les espècies exòtiques invasores com l'arbre ailant. El regidor de Paisatge i Hàbitat Urbà, Narcís Sastre, ha detallat que preveuen dedicar en els propers anys "entre 350.000 i 400.000 euros" a lluitar contra aquesta situació. La lluita contra espècies exòtiques invasores pren una nova estratègia a Catalunya. La Generalitat està treballant en la redacció d'un nou full de ruta sobre biodiversitat que ha d'aprovar-se en els propers dos anys. Aquest document inclou, segons ha detallat el director de Polítiques Ambientals i Medi Natural Ferran Miralles, un rumb diferent a l'actual.  La base de dades amb la qual treballa el Departament té indexades 1.100 espècies exòtiques registrades a Catalunya, un 10% de la qual són invasores i "són les que suposen un problema". "No ho podem assumir tot", assegura Ferran Miralles. Les que més preocupen són les espècies exòtiques invasores que afecten a "hàbitats molt confinats" com les zones aquàtiques.  Un altre focus de preocupació són les invasores que tenen efectes econòmics com pot ser el cargol poma o la vespa asiàtica. Finalment, la tercera línia d'espècies on es posa l'accent en la nova estratègia són les autòctones "dèbils" que es poden veure amenaçades per l'arribada d'un "rival".  Una nova estratègia en tres etapes Per a la Generalitat, la lluita contra les espècies exòtiques invasores "és un tema de primer ordre". El director general de Polítiques Medi Ambientals ha afirmat que lluitar contra les 110 espècies exòtiques invasores que hi ha a Catalunya tindria "despeses astronòmiques". Per això, aposta per centrar-se en una selecció tècnica.  La principal novetat de la nova estratègia del full de ruta es "no anar a remolc" i actuar en les primeres fases, quan "encara hi ha possibilitats d'una mica d'èxit".  La proposta es concreta en tres etapes. La primera serà seleccionar quines espècies preocupen més i fer-ne una selecció d'unes "quinze o vint". El segon pas serà elaborar un pla de protecció "particular i específic" de les mesures que s'han de prendre en cas d'arribada d'espècie invasora. Finalment, la tercera proposta és crear una sistema que alerti de l'arribada d'una nova invasora per actuar de la manera més ràpida possible.  La decisió ve per l'experiència viscuda en casos com la vespa asiàtica però també per les dificultats de fer front a aquestes espècies exòtiques invasores que arriben cada cop més a causa de la globalització. En el cas de la vespa, Miralles admet que ja "no es pot fer res" i que els límits geogràfics els limitarà la temperatura on aquesta espècie es trobi còmode.  Endurir normativa Una altra via que ha proposat Miralles passa per restringir la venda i tinença de determinada flora i fauna que suposa un risc invasor si surt del seu hàbitat. Un exemple és el de la tortuga de Florida.  "Tots recordem aquella espècie de peixera amb una illa de plàstic verda i unes palmeres que es regalava als nens fins que els animals creixien massa i s'abandonaven a estanys o rierols", explica Miralles. Actualment, totes les zones humides tenen "presència d'aquests animals" que ara suposen "una plaga" que amenaça espècies autòctones com la tortuga d'estany i la de rierol.  La proposta de restricció, que no té data per començar-se a aplicar, proposa restringir les espècies que es poden comprar o tenir per part de particulars. "La millor prevenció de totes és no jugar amb foc i, vistes les dimensions que poden tenir algunes espècies, hauríem de restringir molt la possibilitat de tenir alguna flora i fauna", afirma. Un repte "de llarg recorregut" que afecta no només a Catalunya sinó que, per a Ferran Miralles, hauria de ser participat per "tota la Unió Europea".  Feina feta i pendent a Girona i a l'estany  Girona acull des d'aquest dilluns i fins dimecres el cinquè congrés nacional sobre espècies exòtiques invasores. Un total de 90 experts vinguts d'arreu de l'Estat estan compartint experiències sobre com lluitar i prevenir aquesta problemàtica amb sessions pràctiques però també una sortida de camp a l'entorn del Ter.  En aquest marc, l'Ajuntament de Girona ha explicat la feina que està fent per lluitar contra espècies exòtiques invasores. Algunes d'elles, com ha admès el regidor de paisatge urbà Narcís Sastre, es produeixen per "decisions polítiques del passat".  Sastre ha posat d'exemple l'ailant, un arbre originari de Taiwan que es va començar a plantar a zones urbanes "perquè era bonic, resistent i creixia ràpid". Ara, però, se n'han trobat exemplars fora de control a la riba del Ter, alterant els paisatges. A la ciutat també hi ha problemàtica detectada amb la tortuga de Florida o en casos d'espècies aquàtiques introduïdes per pescadors.  El consistori gironí afirma que la lluita contra espècies exòtiques "en absolut" és un tema menor. De fet, Sastre ha assegurat que l'Ajuntament té un projecte a cinc o sis anys vista per lluitar contra les espècies exòtiques invasores amb un pressupost "d'entre 350.000 i 400.000 euros". "Hi ha costos ambientals però també monetaris", recorda Sastre. Ara mateix, per exemple, s'està actuant a la passera del riu Ter a la Devesa per eliminar les canyes.  Una solució a llarg termini és també la pedagogia i la conscienciació. El Consorci de l'Estany (Pla de l'Estany) ha posat en marxa iniciatives com els llibres d'en 'Blauet'. "Ara quan hi ha actuacions com la tala d'arbres, la gent que volta l'Estany ja et diu que els traiem perquè són invasors", exemplifica el president del Consorci de l'Estany i alcalde de Porqueres, Ferran Castañer.  L'estany ha estat un punt on s'han concentrat actuacions per reduir també espècies aquàtiques que s'havien anat afegint i han portat dues pràctiques amb èxit al congrés. Una d'elles és la tortuga de Florida "on hi ha hagut un retrocés". L'altra té a veure amb el control de peixos. "Mitjançant pesca elèctrica s'ha fet una correcció de la població de peix i s'ha tret sobretot el 'black bass' que és molt depredador", explica Castañer. El resultat d'aquesta pesca elèctrica, que encara es manté activa, és que han tornat a créixer el nombre de barbs, bagres i nàiades.

Summary: El Govern prioritzarà la lluita contra aquelles espècies invasores que ataquen fauna i flora "clau" per a l'ecosistema


Les exportacions gironines han caigut un 15% al maig arrossegades per l'efecte de la pandèmia. Segons recull l'estadística que periòdicament publica el Ministeri, les empreses de la demarcació van fer vendes a l'exterior per valor de 438,4 milions d'euros (MEUR). El maig també marca un punt d'inflexió amb les càrnies, que per primer cop aquest 2020 deixen enrere els números verds i veuen com les seves exportacions cauen un 8,4% (situant-se en 133,7 MEUR). I de retruc, això també capgira l'acumulat de l'any. Perquè l'efecte de la covid-19 fa que les vendes de les empreses gironines a l'exterior ja siguin un 3,3% inferiors a les del 2019. Per països, França es manté com a primer destí, seguit per la Xina. La covid-19 continua impactant de ple damunt les exportacions gironines. Si bé al maig, quan va començar la desescalada, la caiguda no ha estat tan acusada com la de l'abril (quan es va situar en el 23,7%) els números negatius continuen.  Segons l'estadística que publica periòdicament el Ministeri d'Indústria, Comerç i Turisme, durant el mes de maig les empreses de la demarcació van exportar per valor de 438,4 MEUR. I això, comparat amb el mateix període del 2019, es tradueix en un descens del 15%. Si es passa la lupa per sectors, el maig també marca un punt d'inflexió. Perquè l'agroalimentari gironí per primera vegada deixa enrere els números verds. En concret, les seves vendes a l'exterior es van situar en 203,9 MEUR, cosa que representa una caiguda global del 9,3% en comparació amb el mateix mes de l'any passat. I en aquest descens, hi tenen a veure molt les càrnies. Al maig, les exportacions del clúster es van situar en 133,70 MEUR. En comparació amb el 2019, això suposa un descens del 8,4% (ja que aleshores,  les vendes a l'exterior de carn fresca i despulles d'animals es van situar en 145,97 MEUR). Les químiques, a la baixa El coronavirus i la frenada de l'economia també es deixa notar al sector químic (el segon en importància al maig). En concret, al llarg d'aquest mes, les seves vendes cauen un 5,7% (situant-se en 85,1 MEUR).  Aquesta situació, però, no es dona amb la maquinària. I és que durant el mes de maig, tot i que tímidament, el sector ha aconseguit repuntar vendes (passant dels 37,24 MEUR del 2019 als 39,8 MEUR d'aquest 2020). Pel que fa a mercats, al maig França s'ha mantingut com el primer destí dels productes gironins. Aquí les empreses hi han fet vendes per valor de 104,35 MEUR. Per darrere seu, i passant per davant de la resta de països de la UE, s'hi situa el gegant asiàtic (amb exportacions de 57,77 MEUR, principalment de carn de porc). I ja a molta més distància, s'hi troben mercats com Itàlia (29,65 MEUR), Alemanya (26,41 MEUR) o el Regne Unit (22,29 MEUR). Si es comparen les exportacions gironines amb les de la resta de Catalunya, totes les demarcacions tanquen el maig amb caigudes. A Barcelona, el descens és del 40,1%; a Tarragona, del 37,9% i a Lleida, de l'11,5%. I això també comporta que, durant aquest mes, les exportacions catalanes hagin davallat de mitjana un 37,2% (tancant el mes amb vendes a l'exterior per valor de 4.292,5 MEUR). Un 3,3% menys en l'acumulat del 2020 L'efecte del coronavirus, de retruc, fa que les exportacions gironines entrin en números negatius en l'acumulat del 2020. En concret, ja s'està un 3,3% per sota dels registres que es van assolir en el mateix període de l'any passat. Entre gener i maig d'aquest 2020, les empreses gironines han fet vendes a l'exterior per valor de 2.292,8 MEUR. Si es miren les xifres per sectors, però, en l'acumulat del 2020 l'agroalimentari de moment compensa el descens d'aquest maig amb el bon inici d'any que va tenir. Perquè les seves exportacions se situen en 1.113,3 MEUR, un 14,7% més en comparació amb el 2019. No passa el mateix, però, amb les químiques: aquí, les seves vendes davallen en un 10,8% (situant-se en un global de 385 MEUR).

Summary: Les exportacions gironines cauen un 15% al maig arrossegades per la pandèmia i la davallada de les càrnies


Un estudi del doctor Manel Esteller, director del Programa d’Epigenètica i Biologia del Càncer de l’Institut d’Investigació Biomèdica de Bellvitge (Idibell), ha desenvolupat i validat el primer test de diagnòstic epigenètic per a pacients amb càncer d’origen desconegut. L’estudi s’ha publicat aquest dissabte a la revista científica ‘Lancet oncology’. A partir de l’estudi de marcadors de metilació de l’ADN 1, el test permet detectar fins a 38 tipus de tumor i les metàstasis corresponents amb un banc de 10.500 mostres. Es tracta, segons afirmen els responsables del treball, de l’estudi amb major nombre de casos que s’ha desenvolupat en la literatura mèdica en aquest camp. Pel que fa a les característiques de la mostra poblacional amb càncer d’origen desconegut inclosa a la validació clínica, la mitjana d’edat dels individus ha estat de 63 anys, el 56% homes i el 44% dones, i les prediccions tumorals més freqüents pel test, anomenat Epicup, tenien com a càncer d’origen el de pulmó, cap i coll, mama, colon, fetge i pàncrees. Els càncers d’origen desconegut són un grup heterogeni de tumors en estadi avançat de la malaltia, amb metàstasi i mal pronòstic. L’estudi demostra que el test Epicup és una eina “potent” que identifica el tumor primari i permet accelerar el procés de diagnòstic, segons els seus responsables. Segons Manel Esteller, disposar del perfil epigenètic permet a l’oncòleg “triar un fàrmac al qual el tumor sigui sensible” i, per tant, “es millora el pronòstic i la supervivència d’aquests pacients”. Per això, el director de l’Idibell ha afegit que “accelerar el diagnòstic i identificar el tumor primari és la millor estratègia per determinar una opció terapèutica específica i eficient”.

Summary: Un nou test epigenètic identifica els tumors d’origen desconegut


Investigadors del Centre de Recerca en Economia i Desenvolupament Agroalimentari (CREDA), centre conjunt de la UPC i l'IRTA, han constatat que els preus de la cadena de valor de la poma i la pera a Catalunya han tendit a augmentar coincidint amb l'emergència sanitària pel coronavirus en totes les baules de la cadena de valor, però sobretot en el cas dels preus dels minoristes i majoristes. Així es desprèn de l'estudi sobre l'impacte de la crisi de la covid-19 en els preus de la cadena de valor d'aquestes dues fruites. No obstant això̀, els resultats obtinguts en l'anàlisi no permeten associar l'evolució  dels preus, necessàriament, al període de crisi sanitària. Els investigadors han seleccionat aquests dos productes per la disponibilitat que hi ha de dades. En l'anàlisi han comparat els preus setmanals de venda d'aquest any, des del mes de gener fins abril, amb els de l'any passat de tres baules de la cadena: les centrals fructícoles, els majoristes de Mercabarna i els minoristes. L'estudi s'ha realitzat a partir de les dades dels preus de les centrals fructícoles i els minoristes, publicades setmanalment pel Departament d'Agricultura en l'Observatori Agroalimentari de Preus, i els preus dels majoristes que publica Mercabarna. Les baules dels minoristes i majoristes de Mercabarna són les que presenten una diferència de preus més clara entre el període de la covid-19 i l'anterior a la crisi sanitària. En canvi, els preus de les centrals fructícoles "no han evolucionat de la mateixa manera" per diferents motius com ara "l'existència d'acords previs entre aquestes i les cadenes de distribució", entre altres, segons els investigadors. Pel que fa als minoristes, el preu que van pagar els consumidors per la poma va pujar un 14,2% entre la tercera setmana de febrer i la tercera d'abril, en què era un 9,5% més alt que la mateixa setmana d'abril de l'any passat. En els majoristes, la quarta setmana d'abril el preu de la poma va ser un 30,8% més alt al preu dels mesos de gener i febrer, i un 13,3% més alt al de la mateixa setmana de l'any 2019. El cas de la pera és una mica diferent, segons ressalten els investigadors. En general, en aquestes dues baules (minoristes i majoristes), el preu des del mes de gener es va situar per sobre al de l'any passat, però, durant la crisi de la covid-19, la diferència de preu "s'ha accentuat". En la baula minorista, en els dos primers mesos de l'any, la mitjana aritmètica de les diferències de preu va ser del 8,8% mentre que en el mes de març i les tres primeres setmanes d'abril, la mitjana va ser quasi 10 punts superior, del 18,5%.  En relació amb la baula majorista, la mitjana en els mesos de gener i febrer va ser del 14,1% mentre que en el mes de març i les quatre primeres setmanes d'abril, la mitjana va ser del 44,8%. En aquest darrer cas, però, l'increment de preus durant la crisi respecte a l'any passat s'explicaria, en bona  mesura, "pel descens que van experimentar els preus l'any 2019 a partir de la tercera setmana de febrer", segons l'estudi. En la baula de centrals fructícoles, s'observa que a partir de la penúltima setmana de febrer d'enguany, "la tendència a la baixa del preu de la poma s'inverteix". Tot i això, en general, "el preu s'ha situat per sota del 2019". Les excepcions més destacades són les dues primeres setmanes de març, però a diferència de les baules minorista i majorista, "el canvi de patró no s'accentua en el temps" i, de fet, "ni tan sols es manté".  En el cas de la pera, s'observa que entre la darrera setmana de febrer i la tercera setmana d'abril els preus han pujat un 11,3%. No obstant això, en el període anterior a la crisi, entre la primera setmana de gener i la primera de febrer, es dona un creixement encara més accentuat, del 25,1%. D'altra banda, els investigadors no observen que la diferència de preu entre el 2020 i el 2019 presenti un patró clarament diferenciat durant la crisi de la covid-19 respecte a les setmanes anteriors a l'inici d'aquesta. Els investigadors defensen que l'anàlisi dels factors que hi ha darrere de l'evolució dels preus de cada baula és necessari per saber en quina mesura els preus han variat a causa de la crisi per la covid-19. Entre aquests factors hi hauria, entre altres, "l'increment de la demanda, la disminució de l'oferta o l'augment dels costos associats a les mesures que les empreses han d'adoptar per intentar frenar la propagació del virus". L'informe també conclou, després d'analitzar la informació de les quantitats comercialitzades de Mercabarna, que en aquest mercat hi ha hagut "un fort increment de les vendes de pera d'hivern" durant els mesos de març i abril d'aquest any, respecte al mateix període de l'any anterior. Concretament, s'observa un augment del 42,1%, mentre que en els mesos de gener i febrer va ser del 6,7%. En el cas de la poma Golden, l'increment ha estat més modest, de l'11,9%, mentre que la variació en els mesos de gener i febrer va ser del 5%.

Summary: S'incrementen els preus de la cadena de valor de la poma i la pera coincidint amb la crisi del coronavirus


El portaveu d'Elite Taxi, Alberto 'Tito' Álvarez, dimiteix com a líder del comitè de vaga dels taxistes. Així ho ha anunciat en plena assemblea a la Plaça Catalunya, després de les protestes i el desacord entre els conductors sobre el format de la votació per acceptar o rebutjar el decret del Govern sobre la regulació de VTC i taxis. En un ambient molt tens i amb forts crits per seguir amb les protestes, un grup de taxistes ha reclamat que es pugui votar a mà alçada, entre dues opcions de 'sí' o 'no' i no amb urnes, com havia previst Álvarez. "Surto del mig, ho sento, dimiteixo", ha acabat dient Tito Álvarez. Finalment, han acordat votar a favor o en contra de desconvocar la vaga, i amb urnes.  Segons ha explicat 'Tito' Álvarez després, ell seguirà com a portaveu d'Elite Taxi, la seva associació, però fora del comitè de vaga. "La meva salut és el primer", ha insistit.  Votació a la tarda Durant una tensa assemblea, els taxistes han acabat votant a mà alçada a favor de posar urnes per decidir si mantenen o no la vaga i votar en secret durant aquesta tarda. Els representants d'Elite Taxi han sortit del comitè de vaga, i han dit que donaran suport a la decisió que prenguin els conductors.  Prenent el relleu a 'Tito' Álvarez, 'Patxi', un altre dels representants dels taxistes, ha dit que el nou comitè de vaga no es posicionarà a favor o en contra del decret i que seran els propis conductors els que hauran de "pensar i votar en consciència".  'Patxi' ha recordat que van estar quatre hores negociant amb polítics, que són, ha dit "víbores", i els poden "intentar enganyar". Amb tot, també ha indicat que cal ser "realistes" i valorar que s'ha aconseguit garantir una precontractació d'una hora i la prohibició de la geolocalització, i que el Govern ha avisat que tirarà endavant el decret "sí o sí".  "Ui, quina por!",  han dit alguns dels participants de l'assemblea, que han fet crits en contra del decret i a favor de seguir amb les mobilitzacions. "Penseu amb el cap i no amb el cor", ha insistit 'Patxi' que ha remarcat que sigui quin sigui el resultat de la votació, els taxistes "aniran a una".

Summary: 'Tito' Álvarez dimiteix com a portaveu del comitè de vaga dels taxistes en plena assemblea


L'alcaldable de BComú, Ada Colau, ha estat investida de nou alcaldessa amb els vots dels deu regidors dels comuns, els vuit del PSC i tres de Barcelona pel Canvi-Cs, la candidatura liderada per l'exprimer ministre francès Manuel Valls. Amb el suport dels 21 regidors que marquen la majoria absoluta necessària per ser investida alcaldessa, Colau s'ha imposat així al candidat d'ERC, Ernest Maragall, que serà el líder de l'oposició malgrat encapçalar la llista més votada a les eleccions del 26 de maig. Després que les bases de BComú avalessin l'aposta de la direcció de fer un govern amb el PSC, cosa que ha permès a Colau ser investida de nou alcaldessa, els comuns començaran ara les negociacions amb els socialistes per formar govern. Després de la votació en la investidura, han intervingut els caps de llista de tots els grups municipals. El candidat d'ERC, Ernest Maragall, ha assegurat que governarà des de l'oposició, que és el lloc on, segons ha dit, Collboni i Valls l'han col·locat. Maragall ha criticat Colau perquè "21 vots han pesat més que la lògica democràtica, progressista i republicana".  "Hem pres nota", ha avisat el republicà, que ha subratllat que no seran "aliats dòcils d'un suposat progressisme". Davant la "mà estesa" que ha ofert Colau durant la seva intervenció, Maragall ha dit que avui no era el dia per estendre la mà i ha criticat "l'horrible silenci de la neutralitat" i "l'ambigüitat calculada". "Que ningú presumeixi de progressisme si no assumeix el compromís ferm per aconseguir la llibertat dels presos polítics i exiliats", ha remarcat.  Al seu torn, el candidat de Barcelona pel Canvi-Cs, Manuel Valls, ha justificat el seu suport a Colau perquè sigui investida alcaldessa com una "responsabilitat" que respon als seus "principis" i "sentit d'Estat". "No té res a veure amb el discurs d'una operació d'Estat o de poderosos", ha remarcat Valls, que ha insistit que el seu suport a Colau volia "evitar" una opció "pitjor", la de Maragall com a alcalde.   Valls, que ha subratllat que no ha mantingut cap conversa amb els comuns, els ha estès la mà, "des de les discrepàncies",  per fer acords per "temes importants de ciutat" durant el mandat. "Arribarem tots a acords perquè és la tradició de la ciutat", ha dit el candidat de Barcelona pel Canvi-Cs.   "Ningú desitjava haver arribat a aquest punt", ha afirmat el candidat del PSC, Jaume Collboni, en relació amb la situació política a Catalunya. Collboni ha admès que el moment polític actual és "excepcional" perquè els partits no van ser "capaços de donar espai a la paraula", cosa que ha considerat "la constatació d'un fracàs". "Ens ha afeblit com a societat i a país", ha dit el candidat socialista, que ha reivindicat el "diàleg" i "l'entesa".  Collboni ha defensat que Barcelona ha d'estar "per sobre de tot, de l'interès personal i institucional i de les causes polítiques". A més, ha reivindicat que el govern que formarà amb els comuns tindrà "tota la legitimitat democràtica". "Ja n'hi ha prou de calcular la legitimitat segons si és o no de la nostra simpatia", ha assegurat.  El candidat del PP, Josep Bou, ha felicitat Colau "de tot cor" i ha dit que "posarà el seu granet de sorra per a la governabilitat". També s'ha dirigit a les formacions independentistes, qui ha dit que "creuen que els carrers i les institucions són sempre seves". "Prou, s'ha acabat, Barcelona és de tots", ha defensat Bou, que també ha reivindicat el Rei, la Constitució i la llei en el seu discurs.  El número dos de BComú, Joan Subirats, ha defensat les "polítiques valentes" impulsades pel govern de Colau i ha assegurat que l'alcaldessa continua amb les mateixes conviccions per a la "defensa dels més vulnerables" que quan va assumir el càrrec el 2015. Ha assegurat que des d'aquesta formació "mai" s'han "sentit neutrals" quan es tracta dels drets fonamentals i ha afirmat que el judici de l'1-O ha mostrat que "les persones acusades no han comès cap delicte", a qui s'ha referit com a "presos polítics", i ha demanat tornar a la política un conflicte que no s'hauria d'haver "judicialitzat". El número dos de BComú ha afirmat que la seva formació vol tenir un "paper rellevant" per "superar els blocs i tornar a la política del diàleg i l'entesa de les forces progressistes".  Subirats  ha aprofitat la intervenció per reclamar "més competències i recursos per a les ciutats", així com una visió "metropolitana" davant la "fragmentació institucional". Comuns i independentistes prometen el càrrec "per imperatiu legal"  Els regidors dels comuns i els de les formacions independentistes han promès el càrrec "per imperatiu legal". Els comuns han utilitzat diferents fórmules, que feien referència al "bé comú", al feminisme o a les polítiques per a les persones vulnerables. Per la seva banda, els regidors independentistes han promès el càrrec fent referència als drets i a les llibertats i a la justícia social.   Entre els assistents a la sessió d'investidura, hi havia membres dels diferents partits polítics. Per part de JxCat, hi han assistit el conseller de Territori, Damià Calvet, l'exalcalde Xavier Trias, el diputat al Congrés Jaume Alonso Cuevillas o el president del PDeCAT, David Bonvehí. D'ERC, hi ha hagut el conseller d'Acció Exterior, Alfred Bosch, o la consellera de Justícia, Ester Capella.   L'eurodiputat Ernest Urtasun, el diputat al Parlament David Cid i els diputats al Congrés Gerardo Pisarello i Jaume Asens han acompanyat Colau en la investidura com a alcaldessa. Per la banda socialista, hi han assistit l'alcaldessa de l'Hospitalet de Llobregat, Núria Marín, o el president del Consorci de la Zona Franca, Pere Navarro. Per part de Ciutadans, hi han hagut els diputats al Parlament Laura Vílchez i Joan García i per part del PPC el seu secretari general, Daniel Serrano. També hi han assistit el Síndic de Greuges, Rafael Ribó, l'expresident de la Cambra de Comerç Miquel Valls, o la presidenta de l'ANC, Elisenda Paluzie.

Summary: Ada Colau és investida de nou alcaldessa de Barcelona amb els vots dels comuns, el PSC i tres regidors de Valls


La direcció d'Iberia i els sindicats han signat aquest divendres un preacord sobre el XXI Conveni Col·lectiu de Terra, que, si és ratificat pels treballadors, tindrà vigència des de l'1 de gener del 2018 fins al 31 de desembre del 2021. El pacte inclou "avenços substancials" en matèria salarial, beneficis socials, mesures de conciliació i de productivitat per al personal de Terra, segons el comunicat que ha fet públic Iberia. L'augment de sou s'aplicarà amb retroactivitat des de l'1 de gener del 2018, a raó d'un 2,5% consolidat i 1% no consolidat per a aquell any, un 2% consolidat i 1,5% no consolidat per al 2019, i una pujada lligada als ingressos per al 2020 i el 2021. També s'ha pactat un augment lligat a la productivitat. Altres punts que inclou el preacord són mesures de productivitat a la Direcció de Serveis Aeroportuaris i la Direcció Tècnica, així com la possibilitat d'implantar teletreball. També hi haurà millores en matèria de bitllets per als treballadors i 30 dies de vacances per als treballadors fixes contractats a temps parcial, o l'ampliació a 15 dies de la lactància acumulada. La mateixa nota indica que a banda de tot això, s'han assumit un seguit de compromisos en matèria de millora d'ocupació que afecta més de 800 persones en els negocis de la Direcció de Serveis Aeroportuaris i la Direcció Tècnica.

Summary: Preacord entre direcció i sindicats d'Iberia per al XXI Conveni Col·lectiu de Terra


Catalunya Sí que es Pot ha urgit aquest dimecres el Govern a "tancar la ferida" de l'emergència social amb una "operació quirúrgica" profunda, i no amb "tiretes" com el pla de xoc social de 270 milions d'euros, que representa el 0,5% del pressupost de la Generalitat, segons ha denunciat Marta Ribas. "No es pot evitar el debat de l'ara, del mentrestant, amb la promesa de paradisos terrenals d'aquí a uns mesos", ha reblat la diputada, que ha remarcat que les famílies en risc d'exclusió social no poden esperar "ni 18, ni 16 ni 6 mesos". A més, en clara referència a la CUP, Ribas s'ha preguntat si les esquerres poden "apuntalar" polítiques "classistes". No es podrà construir un país nou "deixant enrere una quarta part" de la seva població, ha advertit.

Summary: Sí Que Es Pot insta el Govern a "tancar la ferida" de la pobresa i no dilatar-ho amb "promeses de paradisos terrenals"


Els Mossos d'Esquadra han fet retirar una pancarta que Òmnium havia desplegat en un hostal situat davant de l'Estació de França, on s'hi llegia 'Joan Carles I, Felip l'últim'. Fonts policials han explicat a l'ACN que abans de muntar el dispositiu, els Mossos ja alerten els propietaris d'hostals i hotels que no pot haver cap objecte que impedeixi la visibilitat en portes o finestres, per una qüestió de seguretat. Dijous es va contactar amb el propietari de l'Hostal Colon i aquest ha exigit al client que retirés la pancarta de dos per quatre metres i deixés l'habitació. Finalment ha estat el propietari qui l'ha despenjada.

Summary: Els Mossos fan retirar una pancarta que Òmnium havia desplegat en un hostal davant de l'Estació de França


Els artistes i les companyies residents a l'ecosistema de Fàbriques de Creació de Barcelona han començat el seu particular desconfinament. Amb protocols sanitaris avalats pel Procicat, la setmana passada van reobrir La Escocesa, el Graner i la Nau Ivanow, i està previst que ho facin properament La Central del Circ i La Caldera. Les coses han canviat, i la llibertat d'horaris i de moviments que les caracteritza se substitueix –temporalment- per torns, control de la mobilitat i mesures d'higiene. El retorn començava a ser "urgent", repeteixen a l'ACN els responsables dels tres equipaments que ja han reprès l'activitat. Al Graner, per exemple, assagen contrarellotge tres companyies que han d'estrenar espectacle al Festival Grec aquest juliol.  Les Fàbriques de Creació de Barcelona són una amalgama d'equipaments amb personalitat i direccions pròpies, la majoria dedicades a la producció i la 'residència' d'artistes i companyies, i algunes amb activitat escènica més marcada, cas de la Sala Beckett, el Tantarantana, l'Escenari Joan Brossa o l'Ateneu Popular de 9 Barris. En l'apartat d'espais més concentrats en la recerca i la producció i no tant en l'exhibició s'hi compten La Escocesa i Hangar (producció i recerca d'arts visuals), Graner (centre de dansa i 'arts vives'), Nau Ivanow (casa de residències de companyies d'arts escèniques), la Central del Circ, La Caldera (dansa) i la Fabra i Coats (múltiples disciplines).  En major o menor mesura, totes han mantingut activitats no presencials mentre han estat tancades físicament, però aquesta crisi ha dificultat, quan no impedit, que molts creadors poguessin seguir desenvolupant la seva feina. Deu setmanes després, comença la reobertura, amb molts condicionants i el repte de "seguir fidels a l'esperit de la creació artística i les arts en viu de relació directa entre creador i públics, però en les noves condicions que es plantegen de distanciament social i prevenció del risc de contagi", apunta Sergi Díaz, director de Ciutat Educadora i Cultura als Barris, a l'ICUB, de qui depenen les fàbriques.  Assajant pel Grec com a unitats familiars  Al Graner, la "urgència" de reobrir estava lligada a les tres companyies residents que han d'estrenar al Festival Grec, una vegada confirmat que el certamen es farà al juliol. Les tres han tornat als assajos aquesta setmana. "Havíem de poder garantir que les companyies amb què ja estàvem treballant i que tenen estrena al Grec poguessin arribar-hi amb un treball més o menys tancat", defensa Elena Carmona, directora artística del centre.    El Graner sol acollir cada any de maig a juliol companyies que preparen produccions pel festival. Però enguany hi ha hagut un parèntesi de deu setmanes sense assajos que ho fa tot més difícil. "Cada cas serà diferent, algunes es presentaran tal i com estaven pensats, altres seran un treball en procés i altres, en fragments", aventura sobre els espectacles que s'acabaran veient en una edició molt excepcional del festival. Al local, els artistes segueixen el protocol elaborat pel centre i aprovat pel Procicat. Essencialment: cada companyia en un espai diferenciat, amb lavabo i dutxes propis, i "minimitzant" el contacte entre elles amb un horari d'entrades, sortides i pauses. A més, tots han signat un "acord de coresponsabilitat" sobre el respecte a les mesures higièniques i de distanciament "dins i fora" del Graner. És el requisit per poder funcionar com una "unitat familiar" –el que els permet poder assajar i estar en contacte en aquesta fases de la desescalada- i alhora "garantir un espai de seguretat per tots els seus membres".  Aquestes condicions es mantindran probablement fins a la fase 3, diu Carmona, membre d'un equip gestor de 3 persones només una de les quals pot estar físicament al Graner. "S'haurà d'anar revisant, i a partir del juliol, probablement recuperar més normalitat", com el vincle entre companyies diferents i la creació de comunitat, comenta.  La Nau Ivanow escalfa motors No han tingut tanta sort dos projectes escènics en residència a la Nau Ivanow que també es preparaven pel Grec. La coproducció internacional entre Projecte Ingenu i una companyia xilena ha caigut per la impossibilitat de treballar juntament en aquest context. L'altra, de la companyia Hui Basa, que havia de presentar espectacle al Teatre Lliure, ha quedat anul·lat "i posposat probablement a la temporada vinent".  Ho detalla el director de la Nau Ivanow, David Marín. Explica també que la darrera ha estat una setmana de "transició", un cop validat el protocol per part de les autoritats, i les companyies residents no tornaran fins aquesta vinent (sí que ho van fer els usuaris de l'espai de 'coworking' que ofereix aquesta casa de residències de creació escènica ubicat al barri de Sant Andreu). Les companyies, quan tornin, reprendran els assajos de projectes que s'han ajornat, en el millor dels casos.  Com al Graner, les companyies poden assajar "normalment", en tant que 'nucli familiar'. Però, un cop més, funcionen amb torns i tenen la mobilitat reduïda dins de la nau. Per a uns espais acostumats a la "llibertat d'horaris" i l'obertura "gairebé 24/7", les rutines han canviat molt.  Un aprenentatge positiu dels mesos de tancament han estat les formacions en línia que han emprès. Cinc sessions (sobre producció, distribució, internacionalització, etc.) que han seguit 1.300 professionals de 80 ciutats del món. "Hem descobert el format i hem tingut molt bon feedback; és possible que mantinguem aquestes coses", planteja Marin pensant en un futur on s'endevina que la virtualitat tindrà més pes. Els artistes tornen al taller La Escocesa és la tercera Fàbrica de Creació que ja ha reprès l'activitat presencial, encara que tímidament. En aquesta nau del Poblenou dedicada a la producció i recerca d'arts visuals els artistes residents no han pogut treballar al seu espai durant més de dos mesos. "Aquí es practica un tipus d'art molt analògic, molt tàctil, i demanar a aquests artistes que es 'despresencialitzin' tant de temps ja estava generant un problema", explica el seu responsable, Enric Puig. Per això han volgut "accelerar", i aquesta setmana ja s'ha permès el retorn dels artistes, però "sota reserva" per jornades senceres, i amb els espais comuns tancats.  És un retorn "progressiu" que encara no permet la llibertat d'horaris i de moviments que també caracteritza la casa, lamenta Puig, però que torna a donar vida a l'espai. En paral·lel i donades les circumstàncies, La Escocesa ha redirigit cap a la recerca la seva "voluntat de servei públic", tot canviant els tallers, exposicions i activitats amb públic per tres grups de treball que exploraran "solucions a la situació actual des d'altres perspectives".  Un d'ells es dedica a buscar estratègies "per tornar a posar el cos dins de l'esdeveniment cultural, quan sembla que la línia que s'està seguint és la de la virtualització". Molt vinculat a aquest, un altre dels grups pensarà en clau de barri quin tipus d'activitats culturals es poden generar "des de La Escocesa cap a l'exterior" perquè el veïnat vagi "perdent la por a relacionar-se de nou amb aquests esdeveniments".  Un altre actor cultural del barri és la Sala Beckett, coneguda sobretot per la seva vessant escènica però que també forma part de la xarxa de Fàbriques de Creació, amb una activitat important de residències d'autors i companyies, i formació. La Beckett segueix tancada encara, però a principis de maig va anunciar la seva intenció de reobrir així que s'autoritzi, encara que sigui amb l'aforament reduït, i com a "camp de proves". El Tantarantana i l'Escenari Joan Brossa, en canvi, optaran per tornar a obrir amb públic al setembre.  2,7MEUR a les fàbriques aquest 2020  Amb models de gestió i pressupostos diferenciats, totes les Fàbriques de Creació de Barcelona reben suport econòmic municipal, i algunes també d'altres administracions públiques. Durant el 2020, i sumant la inversió afegida que s'hi farà vinculada a la crisi de la covid-19, la previsió és que l'Ajuntament hi aporti al voltant de 2,7 milions d'euros. Sergi Díaz, responsable del sistema de fàbriques, reitera que la creació artística a la ciutat de Barcelona "és quelcom a preservar com a essencial", tant com el retorn del públic als espais d'exhibició. Planteja, així, "voluntat i desig" que els efectes d'aquesta crisi no posin en perill cap d'aquests centres. "Treballarem perquè l'afectació sigui la mínima possible i que duri el mínim", es compromet.

Summary: Les Fàbriques de Creació de Barcelona reprenen l'activitat amb prudència i sense llibertat d'horaris


L'alcaldessa de Sant Cugat del Vallès, Mercè Conesa, ha anunciat la posada en marxa d'un dispositiu policial davant l'augment del 51% dels robatoris en força a domicilis. La major part d'aquests robatoris es produeixen al casc urbà, sobretot en garatges, plantes baixes i primers pisos. La policia municipal incrementarà els punts de vigilància i reforçarà les patrulles en zones de pas. Es tracta de delinqüents habituals que vénen al municipi en transport públic i que perpetren el robatori amb pocs minuts. L'alcaldessa ha avisat que "aquell que vulgui robar a Sant Cugat ho tindrà difícil" Sant Cugat ha registrat des de l'agost del 2015 a l'agost del 2016 un total de 630 robatoris amb força a domicilis. Es tracta d'un augment del 51% respecte el període agost 2014-agost 2015, quan el nombre de robatoris amb força a domicilis va ser de 416. "Ens preocupa i ens preocupa molt" ha explicat Conesa en una atenció als mitjans de comunicació després de la Junta Local de Seguretat celebrada aquest dimarts.  La zona amb més robatoris és el casc urbà i no pas  les zones perifèriques. Mirasol ocupa la segona posició i Valldoreix la tercera.  Es tracta de "robatoris molt petits sense violència cap a les persones". Segons les dades policials, els lladres utilitzen tornavisos o potes de cabra per entrar als pisos o als garatges. S'hi estan uns 10 minuts i s'emporten el que troben. Actuen principalment els dimecres, dijous i divendres de 8 a 12 del matí i de 16 a 20 hores del vespre. "No entren a robar quan la gent és a casa dormint", ha aclarit Conesa.  No es tracta de bandes organitzades, sinó de delinqüents habituals de municipis del voltant que acumulen diversos antecedents per robatoris d'aquest tipus. En aquest sentit, l'alcaldessa ha avisat que "aquell que vulgui robar a sant Cugat ho tindrà difícil. Que sàpiguen que els estem esperant”.  Mercè Conesa també ha explicat que aquest divendres es reunirà amb el conseller d'Interior, Jordi Jané, per sol·licitar la col·laboració dels Mossos i "activar mecanismes" per pal·liar la situació.  Malgrat aquest cas, l'alcaldessa ha assegurat que “Sant Cugat continua sent una ciutat segura” i ha assenyalat que, respecte l'any anterior, l'increment de delictes "no va més enllà del 9%". Des de l’agost del 2015 fins l’agost del 2016 s’han produït a Sant Cugat un total de 4.322 delictes contra el patrimoni. Durant el mateix període de l'any anterior se'n van produir 3.964.

Summary: Sant Cugat posa en marxa un dispositiu policial davant l'augment del 51% dels robatoris amb força a domicilis


La portaveu del Govern, Meritxell Budó, ha descartat una reforma fiscal i pujar impostos en les modificacions que es facin del pressupost de la Generalitat, un cop el Parlament els aprovi el 24 d'abril. Durant la roda de premsa telemàtica d'aquest dimecres al migdia, la consellera de la Presidència ha insistit que "no és el moment" d'incrementar impostos ni de "castigar més la ciutadania fiscalment", i que cal ser "curosos" sobre com acompanyar el teixit econòmic del país. Tot i això, Budó no ha garantit que no hi hagi retallades en cap servei públic. Preguntada per aquesta qüestió, ha reiterat que els pressupostos han de ser un "pla de xoc" per garant les "polítiques públiques necessàries" per afrontar la crisi sanitària i socioeconòmica. El Govern preveu que el Parlament aprovi els pressupostos al ple del 24 d'abril, i preveu fer modificacions per adaptar els comptes a la gestió del coronavirus. La Junta de Portaveus va decidir ahir la data d'aquesta primera sessió plenària des de l'estat d'alarma per la covid-19. Es votaran els pressupostos, la llei d'acompanyament als comptes, i diversos decrets que ha aprovat últimament el Govern en relació a la gestió de la crisi per la pandèmia.  La Mesa ha acordat en la reunió d'aquest dimarts que al proper ple es pugui fer vot telemàtic o delegació de vot i que es farà en un format reduït de màxim 21 diputats. Les intervencions al ple seran de manera presencial. La cambra farà també en aquest ple l’habitual sessió de control al president de la Generalitat, Quim Torra, i al Govern, i debatrà i votarà el Projecte de llei de mesures fiscals, financeres, administratives i del sector públic i de creació de l’impost sobre les instal·lacions que incideixen en el medi ambient. A més, debatrà i validarà o derogarà set decrets llei. Segons ha detallat el Parlament, els diputats que no estiguin presents a l'hemicicle, per complir amb les recomanacions sanitàries davant la pandèmia, seguiran la sessió mitjançant el Canal Parlament.

Summary: Budó descarta una reforma fiscal i pujar impostos en les modificacions del pressupost de la Generalitat


Igualada s'ha llevat gairebé deserta aquest dijous al matí, el primer dia després de decretar el tancament dels centres educatius de la ciutat i els municipis veïns pel brot de coronavirus. La directora de l'Institut Pere Vives d'Igualada, Carme Hernández, ha explicat que l'aturada representa un "trasbals" per la dinàmica del centre, "sobretot perquè és una època important de preparació de les proves de selectivitat". Quan es va fer públic, el centre va enviar un correu electrònic a tots els alumnes perquè a partir d'avui i durant quinze dies es quedin a casa. La mesura afecta més de 15.400 alumnes i 1.400 professors entre Igualada, Jorba, Òdena, Santa Margarida de Montbui, Vilanova del Camí.

Summary: Igualada es lleva gairebé deserta el primer dia sense escoles ni instituts pel brot de coronavirus


Les esmenes de la CUP al pressupost del Govern ja estan sobre la taula. I l'Executiu català ha decidit analitzar-les i abordar-les amb una posició inicial comuna i col·legiada en el tema més delicat de les peticions dels anticapitalistes: la pujada de l'IRPF a les rendes de més de 60.000 euros. El passat dimarts, després de la reunió del Govern, el president de la Generalitat, Carles Puigdemont, i el vicepresident i conseller d'Economia, Oriol Junqueras, es van reunir en solitari per consensuar una posició conjunta. Tal i com ha avançat l'Ara i ha pogut confirmar l'ACN per fonts de l'Executiu, tots dos van decidir encarar la negociació de les esmenes de la CUP amb la porta barrada a tocar l'IRPF. Així, el Govern en ple i els dos partits que conformen JxSí mantenen una posició d'inici de la negociació comuna i col·legiada, sense acceptar que aquest impost s'apugi com demana la CUP per aprovar els pressupostos per al 2017.  Les posicions del PDeCAT i ERC sobre l'IRPF, i sovint amb altres impostos, no han estat exactament iguals, i a porta tancada els de Puigdemont mai han volgut cedir en l'increment de la política fiscal i els de Junqueras apostaven per cedir, si més no en part, a la demanda de la CUP. Un cop presentades les esmenes dels anticapitalistes de manera formal, però, el Govern ha hagut de prendre una decisió i posar d'acord a JxSí per negociar amb la CUP sense fissures en el discurs.  Dilluns passat, la CUP feia públiques les seves esmenes i donava a conèixer que plantegen un augment de l'IRPF a les rendes superiors als 60.000 euros. En concret, proposen la creació de nous trams en l'escala autonòmica: entre els 60.000 i 90.000 euros es pagaria el 22,5% i entre els 90.000 i els 120.000 s'arribaria al 23,5%. També volen incrementar un punt el tram entre els 120.000 i 175.000 euros fins al 24,5%, entre d'altres. De cara a l’impost de patrimoni, la CUP proposa una rebaixa del mínim exempt dels 500.000 euros als 450.000 i un increment generalitzat dels tipus aplicables en tots els trams de l tribut. Els cupaires, a més, també plantegen canvis a l'impost de successions.  De tota aquesta política fiscal dels anticapitalistes, el Govern, de moment, no accepta res. Tot i això, fonts de l'Executiu admeten que el punt més complicat és el de l'IRPF, donat que el PDeCAT s'ha tancat sempre molt a cedir en aquest punt i la CUP s'ha entestat en "guanyar" aquesta batalla, que sovint venen com a "ideològica". Des d'ERC, sempre havien plantejat que per a ells el més important és el referèndum i que si el problema era posar d'acord a PDeCAT i CUP en matèria fiscal, els republicans acceptarien qualsevol proposta que ells dos poguessin pactar i negociar.  Ara, però, el Govern pren una postura comuna i col·legiada. I passa per tancar la porta a l'increment fiscal. Si més no, aquesta és la foto fixa que actualment té la negociació i la postura de l'Executiu. Però les mateixes fonts accepten que les converses estan encara en marxa, que ningú s'ha aixecat de la cadira i que si hi ha altra proposta que fa que tothom estigui còmode, ni PDeCAT, ni ERC, ni el Govern hi posaran problemes.  D'altra banda, les mateixes fonts de Govern remarquen que aquests són una pressupostos instrumentals, on la prioritat segueix sent el referèndum i que això hauria de primer a l'hora de poder facilita que els comptes tiressin endavant per aconseguir els objectius de la legislatura. A més, destaquen que amb la proposta de pressupostos que fa el Govern no s'apugen impostos per no incrementar la pressió fiscal i que les negociacions amb la CUP ja han propiciat acords o aproximacions molt sòlides en el pressupost del departament d'Ensenyament i en l'implementació de la Renga Garantida de Ciutadania.

Summary: Puigdemont i Junqueras acorden encarar la negociació amb la CUP sense acceptar tocar l'IRPF


El Festival Sónar no se celebrarà aquest 2020. El certamen ha valorat "totes les opcions" i finalment ha optat per cancel·lar l'edició davant la crisi del coronavirus, com a "única decisió possible" de garantir la salut i seguretat d'assistents, artistes i equips involucrats. Així, la cita s'emplaça a l'any 2021, amb dates ja confirmades per als dies 17, 18 y 19 de juny als recintes de Fira Montjuïc de Barcelona i Fira Gran Via de L'Hospitalet, i la voluntat de "reprogramar" la majoria d'activitats i artistes que havien de participar-hi enguany. Amb tot, aquest 2020 hi haurà una edició extraordinària de Sónar+D –el seu congrés tecnològic-, el 18 i 19 de setembre al CCCB, tot i que amb contingut "fonamentalment online i gratuït". L'edició extraordinària del congrés tecnològic vinculat al festival Sónar s'anomenarà 'Sónar+D CCCB, i tindrà un format i continguts "específics pel context actual", però com sempre amb la mirada posada en el futur. Serà "fonamentalment" virtual, i gratuït, amb un extens programa d'activitats preparades conjuntament amb els festivals TodaysArt (La Haya), Unsound (Cracòvia) i Reworks (Tesalònica), socis del festival dins del programa de la Unió Europea 'We are Europe'.  El festival, en canvi, no tindrà edició extraordinària ni ajornada. Els qui tinguin entrades i/o acreditacions professionals hauran d'esperar a l'any vinent, i tenen l'opció de conservar l'entrada amb "avantatges" o de sol·licitar el retorn del seu import, segons ha detallat l'organització.  La 27ª edició de Sónar Barcelona i la 9ª de Sónar+D se celebraran, doncs, els dies 17, 18 y 19 de juny de 2021 a Fira Montjuïc de Barcelona i Fira Gran Via de L'Hospitalet. Serà una edició hereva de la del 2020, en el sentit que el festival treballa amb artistes, ponents i entitats participants per reprogramar "la majoria" d'actuacions i activitats.  Sónar ha agraït la "paciència i comprensió" de tots aquells interessats en assistir al festival durant les darreres setmanes, en les quals ha planat la incertesa sobre la celebració, cancel·lació o ajornament de la cita.

Summary: Sónar cancel·la l'edició d'aquest any per la crisi del coronavirus i anuncia un Sónar+D extraordinari al setembre


El president de Cs, Albert Rivera, ha acusat el president del Govern, Quim Torra, d'utilitzar els Mossos d'Esquadra com a "policia política", després que la nit de dijous a divendres van identificar 14 persones per retirar llaços grocs a la Ribera d'Ebre, entre els quals hi hauria un guàrdia civil. Torra "ordena que protegeixin la simbologia separatista il·legal a l'espai públic i persegueixin els que la retiren, el món al revés", ha piulat al seu compte de Twitter. Rivera ha aprofitat per apuntar cap al president del govern espanyol: "El pacte de Sánchez amb els supremacistes debilita encara més l'Estat a Catalunya, s'equivoca d'aliats", ha etzibat.

Summary: Rivera acusa el Govern d'utilitzar els Mossos com a "policia política" per identificar els que retiren llaços grocs


L'alcaldessa de Barcelona mostra "tot el suport enfront de la censura i la judicialització" de la política ACN Barcelona.-L'alcaldessa de Barcelona, Ada Colau, ha rebut aquest dimarts el regidor de la CUP Joan Coma, acusat de sedició per demanar que es desobeeixin les institucions espanyoles i el TC durant un ple municipal a Vic fent servir l'expressió "per fer una truita cal trencar els ous". Colau s'ha reunit amb Coma i ho ha anunciat via Twitter, remarcant que és "un plaer rebre Joan Coma i parlar de refranys, dites i interrogatoris delirants". S'ha referit al vídeo que ha transcendit on es pot veure com el fiscal de l'Audiència Nacional pregunta a Coma una mitja dotzena de vegades durant la seva declaració si quan es va referir a l'expressió "trencar els ous" implicava fer una crida a "l'ús de la violència", perquè els ous "no es trenquen sols". L'alcaldessa ha mostrat "tot el suport de Barcelona enfront de la censura i la judicialització".

Summary: Colau rep Joan Coma a l'Ajuntament i comenten "refranys, dites i interrogatoris delirants"